আওয়ামী লীগ সূত্রগুলো বলছে, আগামী নির্বাচনের ধরন নিয়েও সরকারি মহলে নানা আলোচনা রয়েছে। বিএনপি ও তার মিত্র দলগুলো নির্বাচন বর্জন করলে মহাজোট শরিক জাতীয় পার্টিকে দিয়ে ৩০০ আসনে আলাদাভাবে এবং জোট-মহাজোটের বাইরের দলগুলোকে অধিক সংখ্যায় নির্বাচনে নিয়ে আসার কথা ভাবা হচ্ছে। জাতীয় পার্টির চেয়ারম্যান সাবেক রাষ্ট্রপতি হুসেইন মুহম্মদ এরশাদও ঘোষণা দিয়েছেন, বিএনপি না এলে ৩০০ আসনে এককভাবে এবং বিএনপি এলে মহাজোটগত সমঝোতায় নির্বাচনে যাবে তার দল। রাজনৈতিক পর্যবেক্ষকরা মনে করছেন, বিএনপি নির্বাচনে না এলে দলের একটি অংশ বেরিয়ে নতুন আলাদা দল গঠন করে নির্বাচনে অংশ নিতে পারে।